ŻERRIEGĦA ŻGĦIRA, IMMA... – Il-11-il Ħadd Matul is-Sena – 17 ta' Ġunju 2018 Il-11-il Ħadd Matul is-Sena ŻERRIEGĦA ŻGĦIRA, IMMA... Eżekjel 17: 22-24; Salm 91; 2 Korintin 5: 6-10; Mark 4: 26-34 Il-Vanġelu U qal: "Is-Saltna ta' Alla hi bħal meta raġel ikun xeħet iż-żerriegħa fl-art. Rieqed jew imqajjem, billejl jew binhar, iż-żerriegħa tinbet u tikber, bla ma jaf kif. L-art trodd minnha nfisha l-ewwel il-barma, mbagħad is-sbula, mbagħad il-qamħ mimli fis-sbula. U meta l-frott isir, malajr il-bidwi jmidd idu għall-minġel, għax ikun wasal żmien il-ħsad." U qal: "Ma' xiex sejrin inqabbluha s-Saltna ta' Alla, jew b'liema parabbola nfissruha? Qisha żerriegħa tal-mustarda; din meta tinżara' fil-ħamrija, hi l-iċken fost iż-żrieragħ kollha fuq l-art; imma wara li tinżara' tikber u ssir l-akbar waħda fost il-ħxejjex kollha, u toħroġ friegħi wesgħin, hekk li l-għasafar ta' l-ajru jkunu jistgħu jistkennu għad-dell tagħha." B'ħafna parabboli bħal dawn kien ixandrilhom il-kelma, kif kienu jistgħu jifhmuha huma, u mingħajr xi parabbola ma kienx ikellimhom; imma lid-dixxipli tiegħu, meta kien ikun waħdu magħhom, kien ifissrilhom kollox. Il-Ħsieb Aktar ma jgħaddi ż-żmien aktar qed jiġri li dawk li qed jgħixu l-fidi tagħhom qed ikunu f'minoranza fil-familja, fil-postijiet tax-xogħol, fil-politika, fl-oqsma soċjali. Meta jiġri hekk jista' jkun hemm ir-riskju li ħafna jibdew jgħejjew jgħixu l-fidi tagħhom, il-fidi titlef id-dinamiżmu u l-entużjażmu u għalhekk ħafna jsiru passivi u ma jikkonfrontawx l-attwalità li jkunu qed jgħixu fih. Il-messaġġ qawwi li joħroġ mil-liturġija tal-lum huwa injezzjoni ta' kuraġġ lejn dak kollu li hemm bżonn biex tidher, tinħass u tikber is-Saltna ta' Alla, imma wkoll il-ħabbâra tas-Saltna ta' Alla. Il-liturġija tal-lum tħeġġiġna biex ma naqtgħux qalbna u nemmnu aktar fil-ħidma li għandna aħna l-imgħammdin: dik li nxerrdu l-kelma ta' Alla bl-għemil tagħna sa truf l-art minkejja d-diffikultajiet li niltaqgħu magħhom. Il-Kelma L-Ewwel Qari tal-lum huwa meħud mill-Ktieb tal-Profeta Eżekjel. Alla jikkastiga s-Sultan Sedekija minħabba l-ħażen tiegħu, iżda Hu xorta jibqa' fidil lejn il-Patt li kien għamel u jwiegħed li xorta kien se jkabbar is-Saltna tiegħu. Is-Salm Responsorjali, li huwa Salm 91, huwa għanja ta' tifħir lill-Mulej għax is-Saltna tal-Mulej tikber dejjem. Fit-Tieni Qari tal-lum, fit-Tieni Ittra lill-Korintin, San Pawl itenni li n-Nisrani ma jgħix biss b'dak li jara b'għajnejh iżda fuq kollox jgħix bil-fidi f'Alla u bil-kelma tiegħu. Il-Vanġelu ta' San Mark juri t-tfixkil li kellu jiltaqa' miegħu Ġesù fil-predikazzjoni tiegħù. X'se jiġri mill-ħidma ta' Ġesù li bħal bidwi xeħet iż-żerriegħa fl-art? Is-Saltna ta' Alla għandha bidu umli iżda qawwi. Il-Ħajja Aħna parti mis-Saltna t'Alla. Qegħdin ngħixu din ir-realtà kull ħin? Aħna lkoll irridu naħdmu biex tikber din is-Saltna. Dan huwa dmir li ksibna mill-magħmudija. Kif qed ngħixuh? Fejn qed naħdmu? Minkejja li kultant tħossok waħdek kontra l-kurrent, kemm hija kbira u perseveranti l-fidi tiegħek? Il-Mulej jgħinna fil-ħidma tagħna. Ma għandniex għalfejn naqtgħu qalbna. Mulej, grazzi talli għamiltni parti mis-Saltna tiegħek. Għinni ma naqtax qalbi u naħdem bla waqfien għal dan il-għan tul ħajti kollha. REBĦA FUQ IX-XITAN – L-10 Ħadd Matul is-Sena – 10 ta' Ġunju 2018 L-10 Ħadd Matul is-Sena REBĦA FUQ IX-XITA Ġenesi 3: 9-15; Salm 129; 2 Korintin 4, 13-5, 1; Mark 3: 20-35 Il-Vanġelu Mbagħad mar id-dar, u l-kotra reġgħet inġemgħet, hekk li anqas biss setgħu jieklu. Qrabatu, malli semgħu, ħarġu biex iżommuh, għax qalu li tilef moħħu. Il-kittieba li kienu niżlu minn Ġerusalemm bdew jgħidu: "Dan għandu fih lil Begħelżebul," u wkoll, "Dan bis-saħħa tal-Prinċep tax-xjaten qiegħed ikeċċihom ix-xjaten." Hu sejjħilhom lejh u beda jkellimhom bil-parabboli: "Kif jista' x-Xitan ikeċċi x-Xitan? Jekk saltna tinqasam fiha nfisha, dik is-saltna ma tistax iżżomm wieqfa. U jekk familja tinqasam fiha nfisha, dik il-familja ma tistax iżżomm wieqfa. Li kieku mela x-Xitan qam kontra tiegħu nnifsu u nfired, ma kienx jista' jżomm sħiħ, imma jkun wasal fit-tmiem. Ħadd ma jista' jidħol fid-dar ta' wieħed qawwi u jaħtaflu ġidu jekk qabel ma jkunx rabat lil dak il-qawwi; mbagħad id-dar jaħtafhielu żgur. Tassew ngħidilkom, kollox jinħafrilhom lil ulied il-bniedem, id-dnubiet u d-dagħa kollu li jidgħu. Imma min jieqaf lill-Ispirtu s-Santu ma jkollu qatt maħfra; jibqa' ħati għal dejjem." Għax kienu qalu: "Għandu fih spirtu ħażin." Darba ġew ommu u ħutu, baqgħu barra u bagħtu jsejjħulu. Dak il-ħin kien hemm ħafna nies bilqiegħda madwaru. "Ara", qalulu, "ommok u ħutek qegħdin hemm barra u jriduk." U hu weġibhom: "Min huma ommi u ħuti?" Mbagħad dawwar ħarstu fuq dawk li kien hemm madwaru bilqiegħda, u qal: "Dawn, ara, huma ommi u ħuti. Kull min jagħmel ir-rieda ta' Alla, dak huwa ħija, u oħti, u ommi." Il-Ħsieb Ħafna drabi nħossu l-preżenza tax-xitan madwarna. Ngħidu li x-xitan jittanta. Ngħidu li ma jħalliniex bi kwietna. Nagħmlu minn kollox biex nippruvaw nevitawh, iżda naħbtu miegħu. Fil-Vanġelu tal-lum Ġesú jurina li huwa aqwa mix-xitan għax huwa rebaħlu u jibqa' jirbaħlu. Għaliex ma nintelqux taħt il-protezzjoni tal-Mulej Ġesú? Għaliex nibqgħu fil-ħajja tagħna nintelqu fid-dlamijiet tal-ħażen milli fid-dawl tat-tama? Il-Mulej ifejjaq iżda fl-istess ħin jurina kif għandna nkunu intimi miegħu. Kif? Billi nisimgħu l-Kelma ta' Alla u nħarsuha. U minn hawn nieħdu d-dawl ta' l-għajxien tal-ħajja tagħna kuljum. Irridu nagħrfu naqraw il-kelma ta' Alla u nattwawha fil-ħajja ta' kuljum. Irridu nagħrfu nagħtu ħajja lill-kelma ta' Alla fid-dmirijiet li nwettqu kull ħin bħala Nsara u ċittadini. Hemm bżonn li nagħrfu nagħmlu eżami tal-kuxjenza biex nagħrfu tassew jekk aħniex qed inwettqu r-rieda ta' Alla. Il-Kelma Fl-Ewwel Qari tal-lum, meħud mill-Ktieb tal-Ġenesi, għandna r-rakkont tad-dnub ta' l-ewwel bnedmin li ħaduha kontra Alla. Alla jwiegħed is-salvazzjoni. Fis-Salm Responsorjali, meħud minn Salm 129, għandna stedina biex inroddu ħajr lill-Mulej għax għandu hemm il-għajn tal-ħajja. Fit-Tieni Qari tal-lum, mit-Tieni Ittra ta' San Pawl lill-Korintin, l-Appostlu jfisser għaliex id-dixxipli kienu jilqgħu bil-ferħ il-persekuzzjonijiet. Jekk il-ġisem jintemm, aħna niġġeddu kuljum fl-ispirtu minn ġewwa. Fil-Vanġelu ta' San Mark għandna lil Ġesú jkeċċi x-xitan minn wieħed imxajtan u wara jistqarr li dawk li huma l-aktar viċin tiegħu huma dawk li jagħrfu r-rieda t'Alla fil-ħajja tagħhom u jgħixuha kuljum. Il-Ħajja Ħafna drabi naħsbu li l-kelma ta' Alla tinqara għall-qaddisin u għalhekk naqtgħu qalbna. Il-Liturġija tal-lum trid tagħmlilna kuraġġ. Mill-ktieb tal-Ġenesi u mit-Tieni Ittra ta' San Pawl lill-Korintin għandna sinjali ċari li d-dgħufija tagħna tista' tintrebaħ jekk aħna nwettqu l-kelma ta' Alla fil-ħajja tagħna, minkejja li aħna dgħajfin. Hemm bżonn li nagħrfu li fil-ħajja tagħna Kristu kontinwament ineħħi x-xitan minn ġewwa fina kull darba li nersqu għall-qrar u għat-tqarbin, żewġ Sagramenti li jridu jittieħdu bl-akbar serjetà. Kemm tassew qed inħossuna qrib ta' Ġesú aktar mill-familjari tiegħu? X'qed nagħmlu biex nagħrfu xi jrid minna Ġesú kuljum? Mulej, minkejja d-dgħufija tiegħi, agħmel li nibqa' nagħżlek u npoġġik fl-ewwel post fil-ħajja tiegħi, qabel kollox u kulħadd. TANA KOLLOX! – Corpus Christi – Il-Ħadd 3 ta' Ġunju 2018 Tifkira solenni tal-Ġisem u d-Demm ta' Kristu Eżodu 24: 3-8; Salm 115; Lhud 9:11-15; Mark 14: 12-16; 22-26 Il-Va n ġ elu Dan hu ġismi. Dan hu demmi. – Qari mill-Evanġelju skont San Mark Fl-ewwel jum tal-Ażżmi, meta kienu jissagrifikaw il-ħaruf tal-Għid, id-dixxipli tiegħu qalu lil Ġesù: "Fejn tridna mmorru nħejju biex tiekol l-ikla tal-Għid?" Imbagħad hu bagħat tnejn mid-dixxipli tiegħu u qalilhom: "Morru l-belt, u tiltaqgħu ma' raġel iġorr ġarra ilma. Morru warajh, u għidu lil sid id-dar ta' fejn tarawh dieħel, "Qallek l-Imgħallem: Fejn hi l-kamra tiegħi li fiha nista' niekol l-ikla tal-Għid mad-dixxipli tiegħi?" U hu jurikom kamra kbira fuq, imgħammra u lesta. Ħejjulna hemmhekk." U d-dixxipli marru u daħlu fil-belt, u sabu kollox kif kien qalilhom hu; u ħejjew l-ikla tal-Għid. Huma u jieklu, ħa l-ħobż f'idejh, qal il-barka, qasmu, newwilhulhom u qal: "Ħudu, dan hu ġismi." Imbagħad ħa kalçi f'idejh, radd il-ħajr, u newwilhulhom, u lkoll xorbu minnu. U qalilhom: "Dan huwa demmi, id-demm tal-patt, li jixxerred għal ħafna. Tassew ngħidilkom, li ma nixrobx iżjed mill-frott tad-dielja sa dak in-nhar li nixrob inbid ġdid fis-Saltna ta' Alla." Imbagħad kantaw is-salmi u ħarġu lejn l-Għolja taż-Żebbuġ. Il-Kelma tal-Mulej; R: Tifħir lilek Kristu Il-Ħsieb Ħudu, dan hu ġismi Tana kollox. Tana ĠISMU u DEMMU. Ma setax jasal aktar. Tana Ġismu u Demmu biex tassew ikun ta' ħajtu għalina. Mhux biss li ssallab fuq is-salib iżda wriena biċ-ċar li aħna werrieta tiegħu, għax meta nieklu minn dan il-ħobż u nixorbu minn dan l-inbid aħna nkunu qed inħabbru mewt il-Mulej sa ma jiġi. Sfortunatament aħna l-Insara mhux dejjem napprezzaw dak li għamel Ġesù għalina. Mhux dejjem napprezzaw din l-eredità ta' grazzji li l-Mulej tana. Huwa għalhekk li ħafna drabi nidraw nirċievu l-Ewkaristija. Ninsew li rridu: (i) nippreparaw bis-sħiħ biex nirċievu l-Ewkaristija; (ii) nirċievu bl-akbar serjetà l-Ġisem u d-Demm ta' Kristu; (iii) nitolbu bl-akbar għożża wara li nirċievu l-Ewkaristija u (iv) inkunu konvinti mill-qawwa li rċevejna. Dan huwa demmi, id-demm tal-patt, li jixxerred għal ħafna Aħna l-insara, fil-festa ta' Corpus christi, barra li nirringrazzjaw lill-Mulej għal dak li għamel magħna, irridu wkoll nagħrfu u nagħmlu eżami tal-kuxjenza ta' kif qed inħarsu u nirċievu l-Ewkaristija? Kemm tassew qed inħossu fina l-bidla kontinwa kull darba li nersqu għal dan is-sagrament? Il-Kelma Fl-Ewwel Qari tal-lum, meħud mill-Ktieb ta' l-Eżodu, insibu ċ-ċerimonja li permezz tagħha ġie mwettaq il-Patt bejn Alla u l-poplu Lhudi. Ixxerred id-demm ta' l-għoġiela fuq l-altar. Id-demm huwa xbieha tal-ħajja nfisha għax seħħ il-Patt bejn Alla u l-poplu Lhudi. Is-Salm Responsorjali minn Salm 115, huwa r-radd ta' ħajr tagħna għas-sagrifċċju li noffru lil Alla biex infaħħruh. Fit-Tieni Qari, l-ittra lil-Lhud turi kemm is-sagrifċċju ta' Kristu jisboq bil-bosta kull tip ieħor ta' sagrifiċċju. Kristu huwa l-Qassis il-Kbir u fl-istess ħin il-vittma. Fil-Vanġelu, meħud minn san Mark, għandna lid-dixxipli jħejju l-ikla ta' l-Għid tagħhom. Din l-ikla kienet tfakkar il-ħelsien tal-poplu mill-jasar ta' l-Eġittu u l-Patt mal-poplu fis-Sinaj. Dan il-Patt iss jingħata tifsira oħra. Il-Ħajja Kristu waqqaf is-sagrament tal-Patt il-Ġdid: (a) li jifdi lill-bnedmin; (b) jaqla' l-maħfra tad-dnubiet; u(c) li jġib għaqda sħiħa ma' Alla u bejn il-bnedmin bejniethom. L-Ewkaristija ġġib l-għaqda u l-unità ma' Kristu u bejn il-bnedmin. Qed nifhmu x'qed nirċievu? Qegħdin inħossuna li aħna strumenti ta' għaqda? Kemm qed nersaq għat-tqarbin u nifhem tassew li ma nistax nibqa' l-istess wara li nitqarben? Kemm qed infittex li nwarrab kollox u niltaqa' ma' Kristu fl-Ewkaristija kuljum? Nifhem li dan huwa l-Ħobż Ħaj li jżommna ħajjin? Inti l-Ħobż ħaj li nżilt mis-sema. Agħmel li nifhem il-qawwa tiegħu meta nirċevik. Grazzi Mulej. FLIMKIEN GĦALINA – Festa tat-Trinità Mqaddsa – Il-Ħadd 27 ta' Mejju 2018 Festa tat-Trinità Mqaddsa FLIMKIEN GĦALINA Il- Vanġelu Il-ħdax-il dixxiplu telqu lejn il-Galilija u marru fuq il-muntanja fejn kien ordnalhom Ġesù. Kif rawh, nxteħtu quddiemu, għalkemm xi wħud iddubitaw. Ġesù resaq ikellimhom u qalilhom: "Lili ngħatat kull setgħa fis-sema u fl-art. Morru, mela, agħmlu dixxipli mill-ġnus kollha, u għammduhom fl-isem tal-Missieru ta' l-Iben u ta' l-Ispirtu s-Santu, u għallmuhom iħarsu dak kollu li ordnajtilkom jien. U ara, jiena magħkom dejjem, sa l-aħħar taż-żmien." Il-Ħsieb U ara, jiena magħkom dejjem, sa l-aħħar taż-żmien Il-festa tat-Trinità li niċċelebraw Ħadd wara l-festa ta' Pentekoste forsi ftit li xejn tqajjem fina interess u devozzjoni. Hija festa li lkoll kemm aħna niċċelebraw forsi mingħajr ma nifhmu. Xi wħud qed jgħidu u jserrħu l-kuxjenza tagħhom: it-Trinità hi misteru; Mela xi rridu nifhmu minnha? Hemm ħafna x'tifhem; s'intendi mhux il-misteru għax inkella ma jissejjaħx iżjed misteru. Nifhmu li t-Trinita Mqaddsa qiegħda għas-servizz tagħna lkoll. It-Trinità Mqaddsa qiegħda hemm biex ilkoll kemm aħna nifhmu l-preżenza trinitarja mhux biss fid-dinja iżda b'mod personali fina lkoll. Tliet persuni f'Alla wieħed, bl-unika missjoni li hi l-imħabba lejna b'mod uniku u personali. Il-Missier bħala l-Ħallieq ta' l-Univers, li bagħat lil Ibnu biex isalvana mill-ġdid u l-Ispirtu s-Santu d-Difensur biex jissiġilla din l-imħabba. Il-miraklu ta' kuljum m'huwiex misteru. Hu miraklu li l-ħajja tagħna hija mmarkata minn dawn it-Tliet Persuni b'ħidma ta' Alla wieħed. Il-Kelma Fl-Ewwel Qari tal-lum, meħud mill-Ktieb tad-Dewteronomju, insibu li Alla fil-ġrajja tal-bniedem wera ruħu bil-kliem u bl-għemil bħala Alla li jeħles lill-bniedem mill-jasar u li jagħmel Patt miegħu. It-tweġiba li jistenna Alla hija li nħobbu u nobdu l-kmandamenti tiegħu. Is-Salm Responsorjali huwa meħud minn Salm 32 li huwa Salm ta' tifħir għax il-Mulej għażel poplu għalih biex iwettaq il-pjan ta' salvazzjoni għall-ġnus kollha. San Pawl fl-Ittra tiegħu lir-Rumani, fit-Tieni Qari tal-lum, jagħtina s-servizz li t-Trinita Mqaddsa wettqet u twettaq kuljum għall-umanità. Ulied Alla tassew huma dawk li l-Missier ħalaq u jħobb, li l-Iben feda u li l-Ispirtu s-Santu jmexxihom biex fihom ikomplu l-ħajja u l-missjoni ta' Kristu. Fil-Vanġelu ta' San Mattew insibu s-silta, li tagħlaq dan il-Vanġelu, fejn Ġesù juri li permezz tat-Trinita Mqaddsa dawk kollha li jemmnu jkunu magħquda mal-poplu ta' Alla. Il-Ħajja Bħala Nisrani qatt ħassejt fil-ħajja tiegħek preżenza ħajja tat-Trinità Mqaddsa? Kemm temmen fiha kull darba li trodd is-Salib: Fl-isem tal-Missier, u ta' l-Iben u ta' l-Ispirtu s-Santu? Il-Missier, l-Iben u l-Ispirtu s-Santu huma lkoll flimkien fil-qadi ta' l-umanità, fil-qadi tal-ħajja personali tiegħi u tiegħek. Kemm qed nifhmu dan? Kemm qed nitolbu lilhom bil-qalb? Ilkoll kemm aħna rridu fil-ħajja tagħna ta' kuljum nitkellmu fl-Isem tal-Missier, ta' l-Iben u ta' l-Ispirtu s-Santu biex inwasslu l-Aħbar it-Tajba fid-dinja tagħna. Il-grazzja ta' Sidna Ġesu Kristu l-imħabba ta' Alla, u l-għaqda fl-Ispirtu s-Santu, tkun magħna lkoll. IL-MIĠJA TAD-DIFENSUR – Għid il-Ħamsin – Il-Ħadd 20 ta' Mejju 2018 Festa ta' Għid il-Ħamsin IL-MIĠJA TAD-DIFENSUR Qari: Atti (2: 1-11) Salm Responsorjali: Salm 103 II Qari: Galatin (5: 16-25) Sekwenza Evanġelju: Ġwann (15: 26-27; 16: 12-15) Evanġelu F'dak iż-żmien, Ġesù qal lid-dixxipli tiegħu: "Meta jiġi d-Difensur, li se nibagħtilkom mingħand il-Missier, l-Ispirtu tal-verità, li ġej mill-Missier, huwa jixhed għalija. U intom ukoll tixhdu, għax intom kontu miegħi sa mill-bidu. Baqagħli ħafna ħwejjeġ x'ngħidilkom, imma għalissa ma tifilħux għalihom. Meta jiġi hu, l-Ispirtu tal-verità, iwassalkom għall-verità kollha; għaliex hu ma jgħid xejn minn tiegħu, imma jgħid dak li jisma', u jħabbrilkom il-ġejjieni. Hu jagħtini glorja, għaliex jieħu minn dak li hu tiegħi u jħabbru lilkom. Dak kollu li għandu l-Missier huwa tiegħi. Għalhekk għedt li jieħu minn dak li hu tiegħi u jħabbru lilkom." Il-Ħsieb Sfiduċjati! Kemm-il darba aħna l-Insara nħossuna sfiduċjati minn dawk ta' madwarna. Iżolati! Kemm-il darba nħossuna waħedna anki fl-istess komunità ekkleżjali u parrokkjali tagħna. Huma mumenti ta' dlam, mogħdijiet ta' dlamijiet li jkollna ngħaddu minnhom u l-fidi tagħna tbati magħna. Xi kultant inħossuna nagħżqu fl-ilma. Il-Mulej daħal fl-istorja tagħna u għaraf l-umanità fraġli tagħna. Għalhekk bagħtilna DIFENSUR. Bagħtilna l-Ispirtu s-Santu biex isaħħaħ fina l-għemil tagħna. Fil-fatt mill-Vanġelu tal-lum naraw li l-ewwel ħaġa li jwettaq il-Mulej Ġesù kif jidher lill-Appostli huwa li jagħtihom il-paċi filwaqt li jurihom idejh. Il-paċi, ried jgħidilhom Ġesù, ma tiġix mix-xejn; trid tbati għaliha kif għamel Hu fuq is-Salib. Huwa wara tahom is-siġill ta' l-Ispirtu s-Santu biex inaddfu d-dnubiet tal-popli. Il-festa tal-lum tista' titqies bħala l-magħmudija tal-Knisja – il-mument fejn il-Bxara t-Tajba bis-siġill ta' l-Ispirtu s-Santu bdiet titwassal lill-ġnus kollha. L-Appostli mtlew b'kuraġġ kbir. Il-Kelma Fl-Ewwel Qari tal-lum, meħud mill-Ktieb ta' l-Atti ta' l-Appostli, għandna żewġ siltiet. Fl-ewwel waħda l-inżul ta' l-Ispirtu s-Santu fuq l-Appostli u t-tieni waħda hija kif diversi ġnus bdew jisimgħu l-Aħbar it-Tajba mingħand l-Appostli u jikkonvertu. Is-Salm Responsorjali huwa meħud minn Salm 103 fejn għandna l-ħsieb li bil-miġja ta' l-Ispirtu s-Santu Alla beda jġedded kollox. Il-Ħajja Il-Miġja ta' l-Ispirtu s-Santu fuq l-Appostli u fuqna lkoll hija konferma li l-wegħdiet tiegħu l-Mulej iżommhom. Ilkoll kemm aħna għandna dan id-DIFENSUR li jħarisna u jilluminana kontinwament. Iżda kemm nitolbuh lill- L-Ispirtu s-Santu jagħmilna lkoll ġisem wieħed. Kemm qegħdin nagħrfu din il-qawwa li tinsab fina? Il-festa tal-Pentekoset trid tiftħilna għajnejna dwar il- qawwa li aħna l-Insara għandna tal-possibiltà kbira ta' maħfra li jagħtina l-Mulej biex inaddafna kull ħin. Ejja Spirtu s-Santu imla l-qlub tal-fidili tiegħek, u kebbes fihom in-nar ta' mħabbtek. ŻMIEN IL-KERYGMA – Tlugħ il-Mulej fis-Sema – Il-Ħadd 12 ta' Mejju 2018 Is-7 Ħadd ta' l-Għid – Tlugħ il-Mulej fis-Sema ŻMIEN IL-KERYGMA Il-Vanġelu U qalilhom: "Morru fid-dinja kollha, xandru l-Evanġelju lill-ħolqien kollu. Min jemmen u jitgħammed, isalva; iżda min ma jemminx, ikun ikkundannat. U dawn huma s-sinjali li jsieħbu lil dawk li jemmnu: f'ismi jkeċċu x-xjaten, jitkellmu b'ilsna ġodda, jaqbdu s-sriep b'idejhom, u jekk jixorbu xi xorb li jġib il-mewt ma jagħmlilhomx ħsara; iqiegħdu idejhom fuq il-morda u dawn ifiqu." U hekk il-Mulej Ġesù, wara li kellimhom, kien imtella' fis-sema u qagħad in-naħa tal-lemin ta' Alla. Huma mbagħad marru jippridkaw kullimkien; il-Mulej kien jaħdem magħhom u jwettaq il-kelma bil-mirakli li kienu jsiru magħha. Il-Ħsieb Huma mbagħad marru jippridkaw kullimkien Fil-mument li l-Mulej tela' fis-sema nifhmu li l-Appostli beżgħu. Issa jinsabu waħedhom. Ħafna drabi aħna jiġrilna l-istess għax nibżgħu li f'ċerti sitwazzjonijiet ninsabu waħedna. Ma hemm ħadd magħna. X'se nagħmlu? Faċilment li taqta' qalbek meta ssib li qed tgħix il-fidi tiegħek f'minoranza mingħajr għajnuna ta' ħadd, u ninsew kontinwament li l-Mulej qalilna li lkoll kemm aħna rridu nagħmlu sforz kbir biex inħossu l-preżenza tiegħu ħdejna. Sforz kbir biex negħlbu l-aljenazzjoni li ħafna drabi nkunu fiha. Sforz kbir biex inkunu nafu aħjar il-kelma tal-Mulej u nxandru din l-Aħbar it-Tajba. Tlugħ il-Mulej fis-sema hija ġrajja li timliena bil-kuraġġ. Il-Mulej se jibqa' magħna dejjem sa l-aħħar taż-żminijiet. Il-Mulej wegħidna li se jkun magħna wkoll fil-mumenti iebsa. Qatt m'hu se jħallina waħedna, speċjalment meta nkunu qed naħdmu għalih. Importanti li nkunu qed naħdmu u nxandru lilu u mhux lilna u l-interessi tagħna. Il-Kelma L-Ewwel Qari tal-lum huwa meħud mill-Ktieb ta' l-Atti ta' l-Appostli fejn il-bidu ta' dan il-ktieb jirrakkonta t-tlugħ fis-sema tal-Mulej. Is-Salm Responsorjali li għandna llum, meħud minn Salm 46, huwa għanja ta' ferħ għax il-Mulej tela' fis-sema biex joqgħod fuq in-naħa tal-lemin tal-Missier. Fit-Tieni Qari tal-lum, meħud mill-Ittra t'a San Pawl lill-Efesin, għandna lil San Pawl li jitlob lil Alla jdawwal lill-Insara bil-grazzja li jagħrfu li tlugħ is-sema tal-Mulej kien ifisser li l-glorja tal-Mulej hija l-glorja tagħna. Fil-Vanġelu ta' San Mark għandna lill-Mulej jibgħat lill-Appostli jxandru u jgħammdu. Huwa jitla' s-sema imma jibqa' jaħdem magħhom. Din hija l-Knisja. Il-Ħajja "Morru fid-dinja kollha, xandru l-Bxara t-Tajba lill-bnedmin kollha." Liema Bxara Tajba – Kerygma – qed ixxandar inti fl-ambjent tiegħek? Kemm tassew tħoss il-preżenza tal-Mulej miegħek meta inti taħdem għalih? Mal-Mulej timxi bil-kejl: Quddies il-Ħadd biss ħa neħles? Kemm tassew qed tagħmel sforz fil-ħajja tiegħek biex tmur ixxandar il-Mulej b'għemilek? Inti temmen fil-Bxara t-Tajba? għallimni nkun dixxiplu tiegħek li nwasslek f'dawn ta' madwari. IMĦABBA TFISSER LI TAGĦTI ĦAJTEK! – Is-6 Ħadd tal-Għid – 6 ta' Mejju 2018 Is-6 Ħadd ta' l-Għid IMĦABBA TFISSER LI TAGĦTI ĦAJTEK! Atti 10: 25-26, 34-35, 44-48; Salm 97; 1 Ġwanni 4, 7-10; Ġwanni 15: 9-17 Il-Vanġelu Kif ħabbni Missieri, hekk ħabbejtkom jiena. Ibqgħu fl-imħabba tiegħi. Jekk tħarsu l-kmandamenti tiegħi, intom tibqgħu fi mħabbti, kif jiena ħarist il-kmandamenti ta' Missieri u qiegħed f'imħabbtu. "Għedtilkom dan biex il-ferħ tiegħi jkun fikom, u biex il-ferħ tagħkom ikun sħiħ. Dan hu l-kmandament tiegħi: li tħobbu lil xulxin kif ħabbejtkom jien. Ħadd ma għandu mħabba akbar minn din: li wieħed jagħti ħajtu għal ħbiebu. Intom ħbiebi, jekk tagħmlu dak li jiena nikkmandakom. Ma nsejjħilkomx aktar qaddejja, għax il-qaddej ma jafx x'jagħmel sidu; sejjaħtilkom ħbieb, għaliex kull ma smajt mingħand Missieri jiena għarrafthulkom. Mhux intom għażiltu lili, imma jien għażilt lilkom, u ħtartkom biex tmorru tagħmlu l-frott u l-frott tagħkom jibqa', ħalli kull ma titolbu lill-Missier f'ismi, huwa jagħtihulkom. Dan hu li qiegħed nikkmandakom: li tħobbu lil xulxin. Il-Ħsieb ħobbu lil xulxin Fil-mixja tagħna matul iż-żmien ta' l-Għid rajna ħafna drabi lill-Mulej ikellimna bil-ġrajjiet ta' mħabbtu qabel il-kliem tiegħu. San Ġwann, fit-Tieni Qari mill-Ewwel Ittra tiegħu, itenni li għandna nħobbu lil xulxin għax l-imħabba ġejja minn Alla. Iżda meta tisma' stejjer dwar abbużi tat-tfal, tifrik u ġlied fil-familji wara ftit snin ta' ħajja miżżewġa, meta tisma' nies li jiġġakbinaw lil xulxin fuq il-post tax-xogħol, meta tara stejjer ta' aħwa mifruda għal snin sħah minn xulxin minħabba xi ġlieda jew nuqqas ta' qbil... dan kollu jindika li għadna lanqas bdejna nifhmu xi jrid il-Mulej minna, xi jrid jgħidilna l-Mulej meta jtenni li għandna nħobbu kif ħabbna hu. Huwa ferm importanti li fil-ħajja tagħna nagħmlu deċiżjonijiet ċari meta ngħidu li nħobbu lil xi ħadd. Tħobb ma jfissirx li tibgħat xi kartolina, iżda jfisser li int tagħmel minn kollox għal dik il-persuna, saħansitra tkun lest li titlef ħajtek. Madre Tereża ta' Calcutta tgħidilna li tħobb ifisser li tibqa' toffri lilek innifsek sakemm tbati. Iżda l-Vanġelu falz li qed tippriedka d-dinja huwa Vanġelu li jedifika l-egoiżmu tal-persuna umana, huwa indikazzjoni biex tikber inti u ċċekken lil ta' madwarek. Għalhekk, anki llum, is-salib ta' Sidna Ġesù Kristu għadu skandlu għal-Lhud u bluha għall-pagani. Il-Kelma Fl-Ewwel Qari, meħud mill-Atti ta' l-Appostli, għandna pass importanti fl-istorja tal-Knisja meta jiġi kkonvertit u mgħammed l-ewwel wieħed li ma kienx Lhudi: Kornelju. San Pietru jgħid li Alla jilqa' lil dawk kollha li għandhom il-biżà t'Alla, jiġifieri li jixtiequ jwettqu r-rieda ta' Alla fil-ħajja tagħhom u jixtiequ jagħmlu s-sewwa. Is-salvazzjoni ta' Kristu hija miftuħa għal kulħadd. Hekk itenni s-Salm 97 meta jgħid li l-Mulej wera l-ġustizzja tiegħu lill-ġnus. Fl-Ewwel Ittra ta' San Ġwann li ntennu fit-tieni qari tal-lum għandna lil San Ġwann jgħidilna li Alla huwa mħabba u l-għajn ta' kull imħabba. Din it-tema tiġi żviluppata fil-Vanġelu tal-lum meħud minn San Ġwann li jtenni li din l-imħabba dehret fil-persuna u l-ħidma ta' Ġesu Kristu. Il-Ħajja Alla huwa mħabba. Din l-imħabba tahielna bħala wirt. Nafu x'inhi l-imħabba? Kemm qed ngħixu l-imħabba vera mal-proxxmu tagħna fil-ħajja ta' kuljum? Kemm inti lest biex tkompli tħobb? "Sejjaħtilkom ħbieb", jgħid il-Mulej. Tħoss li l-Mulej tassew huwa l-ħabib tiegħek? "Jekk tħarsu l-kmandamenti tiegħi tibqgħu f'imħabbti". Hekk qal il-Mulej. Kemm qed nippruvaw ngħixu dan il-kmand? Jekk fl-imħabba ma jkunx hemm tbatija, din m'hi mħabba xejn. Ħares lejn Kristu Msallab. Mulej, għallimni nħobb, u nagħraf imħabbtek kuljum għalija. IL-BIDWI, ID-DIELJA, IL-FROTT... U INT! – Il-5 Ħadd tal-Għid – 29 t'April 2018 Il-5 Ħadd ta' l-Għid IL-BIDWI, ID-DIELJA, IL-FROTT... U INT! Atti 9:26-31; Salm 21: 24ab,26b,27; 28-30ab; 30c-32; 1 Ġwanni 3:18-24; Ġwanni 15: 1-8 Il-Vanġelu "Jiena d-dielja vera u Missieri l-bidwi. Kull fergħa fija li ma tagħmilx frott jaqtagħha; u kull waħda li tagħmel il-frott jiżborha u jnaddafha, biex tagħmel frott aktar. Intom ġa ndaf minħabba l-kelma li għedtilkom. Ibqgħu fija, u jiena nibqa' fikom. Kif il-fergħa ma tistax tagħmel frott minnha nfisha jekk ma tibqax fid-dielja, hekk anqas intom jekk ma tibqgħux fija. Jiena d-dielja, intom il-friegħi. Min jibqa' fija u jiena fih, dan jagħmel ħafna frott; għax mingħajri ma tistgħu tagħmlu xejn. Jekk wieħed ma jibqax fija, jintrema barra bħal fergħa, u jinxef; imbagħad, friegħi bħal dawn jiġbruhom u jixħtuhom fin-nar u jinħarqu. Jekk tibqgħu fija u kliemi jibqa' fikom, itolbu kull ma tridu, u jingħatalkom. Din hi l-glorja ta' Missieri, li intom tagħmlu ħafna frott u tkunu dixxipli tiegħi." Il-Ħsieb Il-bidwi jnaddaf id-dielja li diġà tagħmel il-frott sabiex tagħmel aktar frott. Din hija spjegazzjoni tal-misteru li qegħdin ngħixu bħalissa fi żmien il-Għid, l-istess misteru li ngħixu permezztal-magħmudija tagħna. Irridu nifhmu li s-saħħa tagħna kollha hija l-Mulej. Ma nistgħux nagħmlu frott jekk ma nibqgħux marbutin maz-zokk li huwa Ġesù. Huwa Ġesù li minnu nirċievu s-saħħa tagħna lkoll. Mingħajr il-Mulej ma nistgħu nagħmlu xejn! Din hi l-glorja ta' Missieri, li intom tagħmlu ħafna frott u tkunu dixxipli tiegħi. Ma nafx kemm aħna konvinti minn dan, iżda jeħtieġ li nifhmu li l-Mulej huwa dak li jitfa' fina l-ħajja. Huwa l-Mulej li miegħu nistgħu lkoll kemm aħna nifhmu x'inhi r-rieda tiegħu fil-ħajja tagħna. Huwa l-Mulej li permezz tal-Magħmudija u tas-sagramenti jnaddafna sabiex nagħtu aktar frott, sabiex ngħixu ħajjitna fit-tama, sabiex ngħixu u nagħtu xhieda, permezz ta' l-istess ħajja tagħna, ta' dak li nemmnu fih. Huwa dan l-uniku mod li nkunu dixxipli tiegħu jekk tassew nitolbu lill-Missier u huwa jagħtina l-frott. Il-Kelma Fl-Ewwel qari, meħud mill-Atti ta' l-Appostli, għandna r-rakkont ta' meta San Pawl niżel Ġerusalemm wara li kkonverta u l-Insara beżgħu minnu, s'intendi minħabba l-passat tiegħu. Barnaba jaqbeż għalih u wera kif Pawlu wkoll kien appostlu tal-Mulej. Fis-Salm Responsorjali nsibu li l-Aħbar it-Tajba li qed inxandru llum hi aħbar ta' salvazzjoni li tana Ġesù stess. Fit-Tieni Qari, San Ġwann fl-Ewwel Ittra tiegħu jgħidilna biex ma nħobbux bil-paroli iżda bil-fatti, bl-għemil ta' ħajjitna. Minn hawn nintgħarfu kemm aħna dixxipli ta' Kristu. Fil-Vanġelu ta' San Ġwann Ġesù jurina kif nistgħu nkunu dixxipli tiegħu u nagħmlu l-frott li jibqa'. Il-Ħajja Kemm aħna marbutin sew maz-zokk li huwa Kristu? Kemm tassew qed nixorbu mill-għeruq ta' dan iz-zokk li jwassal il-ħajja lill-friegħi tad-dielja? Kemm qed nagħtu każ tal-periklu kbir li z-zokk jinqata' u jinxef mingħajr ħajja? Il-Mulej iridna, minkejja d-difetti tagħna, dixxipli ħajjin li jagħtu l-fortt. Hu importanti li nifhmu s-sagrament tal-Magħmudija li rridu ngħixu kuljum, li rridu mmewtu fina kuljum kull sens ta' għira u ambizzjonijiet biex jidher hu fl-għemil tagħna. Kif itenni San Ġwann, għandna nħobbu mhux bil-paroli u t-tpaċpiċ iżda bl-għemil tagħna. Hemm bżonn li kull wieħed u waħda minna llum jagħmel eżami tal-kuxjenza dwar dan. Itolbu kulma tridu u jkun mogħti lilkom. X'xe tagħmel? Taf titlob? nixtieq li nżomm dejjem miegħek, biex tgħin id-dgħufija tiegħi, u nagħraf nikber u nagħmel il-frott bħala dixxiplu veru tiegħek. ĦAJTI GĦAN-NAGĦAĠ – Ir-4 Ħadd tal-Għid [B]- 22 ta' April 2018 Ir-4 Ħadd tal-Għid Jum Dinji ta' Talb għall-Vokazzjonijiet ĦAJTI GĦAN-NAGĦAĠ Atti 4:8-12; Salm 117; 1 Ġwanni 3: 1-2; Ġwanni 10: 11-18 Il-Vanġelu Jiena r-ragħaj it-tajjeb. Ir-ragħaj it-tajjeb jagħti ħajtu għan-nagħaġ tiegħu. Il-mikri, li m'huwiex ir-ragħaj, u li n-nagħaġ m'humiex tiegħu, jara l-lupu ġej, u jħalli n-nagħaġ u jaħrab; u l-lupu jaħtafhom u jxerridhom. Mikri hu, u ma jħabbilx rasu min-nagħaġ. Jiena r-ragħaj it-tajjeb; jiena nagħraf in-nagħaġ tiegħi, u n-nagħaġ tiegħi jagħrfu lili, bħalma l-Missier jagħraf lili u jiena nagħraf lill-Missier; u għan-nagħaġ tiegħi nagħti ħajti. Għandi wkoll nagħaġ oħra, li m'humiex minn dan il-maqjel; lilhom ukoll jeħtieġ li niġbor, u huma jisimgħu leħni, u jkun hemm merħla waħda, ragħaj wieħed. Għalhekk iħobbni l-Missier, għax jien nagħti ħajti, biex nerġa' neħodha. Ħadd ma jeħodhieli, iżda jien nagħtiha minn rajja. Għandi setgħa li nagħtiha, u għandi s-setgħa li nerġa' neħodha; din hi l-ordni li ħadt mingħand Missieri." Il-Ħsieb Ninsabu ngħixu f'soċjetà mimlija frażijiet sbieħ ta' tmexxija – leader-ship, human resources, management , terminoloġija li tenfasizza l-importanza li l-bniedem tal-lum ikollu sens ta' direzzjoni qawwi. Iżda għaliex naraw tant nies li jevadu l-problemi ta' ħajjithom; tant nies li ma jafux x'se jaqbdu jagħmlu; tant nies li lkoll kemm huma jinsabu mfarrka għax ma għandhomx ideal fil-ħajja tagħhom, jew aħjar, għax l-ideal kien wieħed biss materjali li tfarrak ma' l-ewwel maltempata? Huwa biss ir-Ragħaj it-Tajjeb li kapaċi jħares sew il-merħla tiegħu. Huwa biss ir-Ragħaj it-Tajjeb li kapaċi jersaq lejn il-merħla u jagħti sens ta' direzzjoni ċara fil-ħajja. Huwa r-Ragħaj it-Tajjeb li jaf tassew x'qed iħossu n-ngħaġ tiegħu, speċjalment dawk li ilhom żmien twil muġugħa u ma jitkellmux. Ir-ragħaj li huwa biss imħallas, kif jara l-maltemp u l-inkwiet, jaħrab. Iżda r-Ragħaj it-Tajjeb jibqa'. Kemm aħna konxji ta' dan? Kemm tassew nagħrfu li mal-Mulej hemm il-kenn u s-serħan tagħna? Il-Kelma Fl-Ewwel Qari tal-lum, meħud mill-Ktieb ta' l-Atti ta' l-Appostli, għandna lil San Pietru jwieġeb lis-Sanhedrin dwar il-fejqan tar-raġel magħtub. Huwa jtenni li dan il-fejqan seħħ bis-saħħa ta' Kristu li qam mill-imwiet. Fis-Salm Responsorjali, minn Salm 117, insibu għanja ta' tifħir għal dak li għamel il-Mulej bis-saħħa ta' Ibnu. It-Tieni Qari tal-lum huwa meħud mill-Ewwel Ittra ta' San Ġwann fejn jurina x'aħna tabilħaqq – aħna l-maħbubin ta' Alla. Fil-Vanġelu ta' San Ġwann għandna l-figura tar-Ragħaj it-Tajjeb li jagħti ħajtu għan-ngħaġ tiegħu. Hija ħajja li r-Ragħaj jagħti biex isalva n-ngħaġ tiegħu u biex jipproteġihom. Il-Ħajja Nistgħu nissejħu wlied Alla, jgħidilna San Ġwann fit-Tieni Qari tal-lum. Iżda veru li nixtiequ nissejħu hekk? Għandna xewqa fina biex nissejħu wlied Alla? Kemm tassew qed ikollna sens ta' direzzjoni ċċentrat fuq dak li wettaq Ġesù f'dak kollu li nagħmlu fil-ħajja tagħna? Jiena nagħraf in-ngħaġ tiegħi. Il-Mulej jaf min aħna u jaf id-dgħufija tagħna x'inhi u lest jipproteġina. Hemm bżonn ukoll li nitolbu aktar għall-mexxejja tal-Knisja u biex il-Mulej jibgħat aktar ħaddiema fil-ħsad tiegħu. Din hija responsabbiltà tal-Komunità nisranija kollha. Mulej, irrid dejjem nimxi warajk. Ħarisni mill-perikli tal-ħajja, sabiex dejjem nibqa' fil-merħla tiegħek. JIENA HU! MISSUNI – It-3 Ħadd tal-Għid [B] – 15 t'April 2018 It-3 Ħadd ta' l-Għid Atti 3: 13-15, 17-19; Salm 4; 1 San Ġwann 2: 1-5a; Luqa 24:35-48 Il-Vanġelu F'dak iż-żmien, iż-żewġ dixxipli li reġgħu lura Ġerusalemm minn Għemmaws kienu qegħdin itarrfu lill-Ħdax u lil dawk li kienu magħhom x'kien ġralhom fit-triq, u kif kienu għarfuh fil-qsim tal-ħobż. Kif kienu għadhom jitkellmu, Ġesù nnifsu waqaf f'nofshom u qalilhom: "Is-sliem għalikom!" Huma twerwru bil-biża' għax ħasbu li qegħdin jaraw xi fantażma. Iżda hu qalilhom: "Għaliex tħawwadtu? Għaliex dan it-tħassib kollu f'qalbkom? Araw idejja u riġlejja. Jiena hu! Missuni, u ifhmuha li l-ispirtu ma għandux laħam u għadam bħalma qegħdin taraw li għandi jien." Huwa u jgħidilhom dan, uriehom idejh u riġlejh. Iżda billi huma, fil-ferħ tagħhom, kienu għadhom ma jridux jemmnu u baqgħu mistagħġba, qalilhom: "Għandkom xi ħaġa ta' l-ikel hawn?" Huma ressqulu quddiemu biċċa ħuta mixwija, u hu ħadha u kielha quddiemhom. Mbagħad qalilhom: "Meta kont għadni magħkom għedtilkom dawn il-kelmiet, 'Jeħtieġ li jseħħ kull ma nkiteb fuqi fil-Liġi ta' Mosè, fil-Profeti u fis-Salmi.' " Mbagħad fetħilhom moħħhom biex jifhmu l-Iskrittura. U qalilhom: "Hekk kien miktub, li l-Messija jbati u fit-tielet jum iqum mill-imwiet, u li l-indiema għall-maħfra tad-dnubiet tixxandar f'ismu lill-ġnus kollha, ibda minn Ġerusalemm. Intom xhud ta' dan. U jiena, araw, nibgħat fuqkom lil dak li wiegħed Missieri. Imma intom ibqgħu fil-belt, sa ma Alla jkun libbiskom bil-qawwa tiegħu." Il-Ħsieb Is-sliem għalikom! Għaliex nibqgħu nibżgħu mill-esperjenza li l-Mulej jagħtina kuljum? Għaliex minkejja dak kollu li jagħmel magħna l-Mulej ma għandniex fiduċja fih? Għaliex ilkoll kemm aħna ma nikbrux fil-fidi u fil-fiduċja tagħna fil-Mulej? Minkejja li jistedinna biex nieħdu s-sliem tiegħu, minkejja li jurina l-pjagi tiegħu, minkejja li jistedinna mhux biss biex immissuh fil-foqra ta' madwarna iżda wkoll li nirċevuh fl-Ewkaristija, aħna nibqgħu ċċassati u nibżgħu, nibqgħu nagħżlu d-dlam minflok id-dawl. Il-Mulej jurina kif il-messaġġi qawwija tiegħu jinsabu fl-Iskrittura Mqaddsa. Kif itenni lill-Appostli, jgħid l-istess lili u lilek illum. Hemm bżonn li niftħu għajnejna u nkunu nafu tassew min huwa l-Mulej u x'għamel għalina. Hemm bżonn li nkunu nafu li l-qawwa tal-Mulej magħna hija qawwa li ma nistgħux ngħaddu mingħajrha u għalhekk hemm bżonn li nkunu nafu tassew xi jrid minna l-Mulej permezz ta' l-Iskrittura Mqaddsa, kif ukoll għandna r-responsabbiltà kbira li nkunu xhieda tagħha. Għandna l-kuraġġ li nerfgħu din ir-responsabbiltà li nkunu xhieda tal-Mulej fil-mumenti kollha ta' ħajjitna? Dwar dan importanti li naraw il-messaġġ li tagħtina l-Kelma tal-Mulej illum. Il-Kelma L-Ewwel Qari huwa meħud mill-Ktieb ta' l-Atti ta' l-Appostli fejn San Pietru kien għadu kemm fejjaq wieħed magħtub f'isem Ġesu ta' Nażaret. Dan kien sinjal li Ġesu kien għadu ħaj fosthom. Huwa jtenni li minkejja li l-Lhud qatlu lil Ġesù, Alla qajmu mill-imwiet u lest li joffri mill-ġdid il-maħfra. Is-Salm Responsorjali, minn Salm 4, huwa talba lill-Mulej biex ma jinħebiex minna iżda juri d-dawl ta' wiċċu fuqna. It-Tieni Qari huwa meħud mill-Ewwel Ittra ta' San Ġwann Appostlu fejn itenni l-qawwa tal-maħfra li kisbilna Ġesù l-ġust. Hemm bżonn li nifhmu b'qalbna dak li għamel Ġesu għalina. Fil-Vanġelu ta' San Luqa naraw li fl-ewwel parti l-Appostli sabuha bi tqila biex jemmnu filwaqt li fit-tieni parti huma ġew imfehma kif il-passjoni, il-mewt u l-qawmien ta' Krsitu kisbulna l-maħfra li l-Appostli jridu jkunu xhieda ta' din il-maħfra. Il-Ħajja Aħna wkoll bħall-appostli nsibuha bi tqila biex nemmnu li Ġesù qam mill-mewt għalija u għalik biex jiksbilna l-fejqan mid-dnubiet tagħna. Irridu nagħrfu u nsiru nafu lil Ġesù Kristu mill-Iskrittura. Minn hemm biss niksbu d-dawl tal-verità fuq ħajjitna u fuq l-għemil tagħna. Ma rridux ninsew li bħala dixxipli ta' Kristu għandna r-reponsabbiltà li nkunu xhieda tiegħu u ta' dan il-qawmien. Il-fidwa trid tasal għand il-familjari tagħna, għand dawk fuq il-post tax-xogħol, fit-toroq tagħna permezz tagħna lkoll. Qalbna trid tkun tħabbat għall-Mulej. Nistgħu nwettqu dan billi nkunu nies li, bejn dak li nisimgħu fil-kelma tiegħu, bejn dak li nirċievu fl-Ewkaristija Mqaddsa u dak li nwettqu kuljum, ikun hemm xhieda kbira u ħajja. għallimni kull ħin nifhem il-kobor ta' mħabbtek.
ŻERRIEGĦA ŻGĦIRA, IMMA... – Il-11-il Ħadd Matul is-Sena – 17 ta' Ġunju 2018 REBĦA FUQ IX-XITAN – L-10 Ħadd Matul is-Sena – 10 ta' Ġunju 2018 TANA KOLLOX! – Corpus Christi – Il-Ħadd 3 ta' Ġunju 2018 FLIMKIEN GĦALINA – Festa tat-Trinità Mqaddsa – Il-Ħadd 27 ta' Mejju 2018 IL-MIĠJA TAD-DIFENSUR – Għid il-Ħamsin – Il-Ħadd 20 ta' Mejju 2018 ŻMIEN IL-KERYGMA – Tlugħ il-Mulej fis-Sema – Il-Ħadd 12 ta' Mejju 2018 IMĦABBA TFISSER LI TAGĦTI ĦAJTEK! – Is-6 Ħadd tal-Għid – 6 ta' Mejju 2018 IL-BIDWI, ID-DIELJA, IL-FROTT... U INT! – Il-5 Ħadd tal-Għid –  29 t'April 2018 ĦAJTI GĦAN-NAGĦAĠ – Ir-4 Ħadd tal-Għid [B]- 22 ta' April 2018 JIENA HU! MISSUNI – It-3 Ħadd tal-Għid [B] – 15 t'April 2018